Апэнэс Астемыр зыхэт «CoffetimeBand» уэрэджыIакIуэ гупым и вагъуэщIэ
«Звезда» телеканалым щIышылэм и 5 — 8-хэм ещанэу щекIуэкIа «Новая звезда» зэпеуэм пашэ щыхъуащ Адыгэ Республикэм щIыхь зиIэ и артист, уэрэджыIа-кIуэ, къэфакIуэ, театрымрэ киномрэ я артист Апэнэс Астемыр зыхэт «CoffetimeBand» А-капеллэ гупыр.
Ди хэкуэгъу Апэнэс Астемыррэ «CoffetimeBand» А-капеллэ гупым щыщхэу Бэрбэч Аскэр, Миронов Александр, Вандер Людмилэ, Лебедев Филипп сымэ Адыгэ Республикэм и цIэкIэ зэпеуэм зыкъыщагъэлъэгъуащ. Абыхэм ягъэзэщIащ «Бэдынокъуэ», «Адыгэ нысэ» уэрэдхэр. Кавказым, Урысейм исхэм къадэкIуэу, абыхэм Iэ хуаIэтащ дуней псом щыпсэу ди лъэпкъэгъухэми нэгъуэщI лъэпкъхэм щыщхэ-ми. Къыхэгъэщыпхъэщ, телевизореплъхэм зы номерымкIэ 20-рэ Iэ яIэтыну Iэмал зэраIар. Абы къыхэкIа ахъшэр трагъэкIуэдэнущ сабий сымаджэхэм.
КъэпщытакIуэхэм яхэтащ «Пщэдджыжь вагъуэ» нэтыныр езыгъэкIуэкIыу щыта Николаев Юрий, уэрэджыIакIуэ цIэрыIуэхэу Цой Анитэ, Зарэ сымэ. Абыхэм къыхагъэщащ гупыр щIэщыгъуэу, гъэщIэгъуэну утыку зэритар, псом хуэмыдэу Апэнэс Астемыр и макъыр ягу зэрыдыхьар.
— Зэгуэр «Пщэдджыжь вагъуэ» зэпеуэм щытекIуауэ щыта» Апэнэс Астемыр мыпхуэдэ гуп дахэм и гъусэу иджыри утыку иту сызэрырихьэлIар, абы и зэфIэкIым зэрызригъэужьыр, ехъулIэныгъэфIхэр зэрызыIэригъэхьэр гуапэщ, — жиIащ Николаев Юрий.
Телевизореплъхэм я IэIэтхэм кърикIуахэр зэхалъхьэжа нэужь, зэпеуэм пашэ щыхъуахэр хэIущIыIу ищIыну пщэрылъ щащIащ «Красная звезда» медиа-холдингым и президент Пиманов Алексей. Япэ увыпIэр къихьащ фIым я фIыжу къалъыта «CoffetimeBand» А-капеллэ гупым. ЕтIуанэ хъуащ Осетие Ищхъэрэм и цIэкIэ зыкъэзыгъэлъэгъуа Томаев Тимур. Къыхэгъэщыпхъэщ, Къэбэрдей-Балъкъэрым и цIэкIэ а зэпеуэм уэрэджыIакIуэ Муртаевэ Анисэ зэрыхэтар. Зэпеуэм пашэ щыхъуахэм ехъуэхъуащ икIи игъэлъэпIащ УФ-м зыхъумэжыныгъэмкIэ и министр Шойгу Сергей.
ТЕКIУЖЬ Заретэ.
